Servicebutikk for VimpelCom i Moskva
**VimpelCom Ltd.** er et russisk joint venture teleselskap som tilbyr mobiltelefoni i Russland under merkenavnet Beeline (russisk: *«Билайн»*). Selskapet har 62 millioner kunder per 1. januar 2009. Vimpelcom er 8,9 % eid av norske Telenor, og 47,9 % eid av Letterone Investment Holdings. Det er Russlands nest største mobilselskap etter MTS, men foran MegaFon. VimpelCom har hovedkvarter i Moskva, administrerende direktør er tidligere Telekom Austria-sjef Boris Nemšić, som 1. april 2009 overtok etter den mangeårige VimpelCom-lederen Alexander Izosimov. 

I januar 2005 hadde Beeline mer enn 25 millioner kunder i 74 av 89 russiske regioner. I september 2008 hadde kundetallet under merkenavnet *Beeline* vokst til 45,1 millioner i Russland, 5,6 millioner i Kasakhstan, 3,1 millioner i Usbekistan og 2,4 millioner i Ukraina, i alt 57,8 millioner abonnenter. Tallet økte til 61 millioner 31. desember 2008. I tillegg er det 0.7 millioner kunder i Armenia, 0,5 millioner i Tadsjikistan og 0,2 millioner i Georgia. Det er betydelig mangel på tilgjengelig spektrum i Russland, men i september 2008 annonserte VimpelCom at de starter egne 3G-tjenester flere steder i landet, i tillegg til eksisterende GSM-tjenester.

De største konkurrentene er MegaFon og Mobile TeleSystems *(MTS)*. VimpelCom driver også mobiloperasjoner i Kasakhstan (2004), Ukraina (nov 2005), Usbekistan, Tadsjikistan, Armenia, Georgia, Vietnam og Kambodsja. Selskapet har lisenser for landsdekkende mobiloperasjon i alle landene.

Historie
--------

*For oversikt over Alfagruppens strid med Telenor om VimpelCom og Kyivstar, se Alfagruppen.*
VimpelCom ble grunnlagt i 1992 med mobiltilbud i Moskvaområdet. I 1997 ble VimpelCom børsnotert av den russisk-amerikanske finansmannen Leonid Rozhetskin, og ble det første russiske selskapet på New York-børsen. Selskapet startet GSM-drift i 1997, med landsdekkende dekning fra omkring 2001. Norske Telenor kjøpte seg inn i selskapet under den russiske finanskrisen i 1998, og russiske Alfagruppen startet sitt oppkjøp i VimpelCom i 2001. Telenor og Alfagruppen inngikk en aksjonæravtale som etablerte krav om 8/9 flertall i styret for større strategiske veivalg. tre år senere kjøpte Alfagruppen seg også inn i ukrainske Kyivstar GSM, og inngikk aksjonæravtale med Telenor også der.

I juli 2008 inngikk VimpelCom et joint venture om GSM-operasjon i Vietnam, etter at myndighetene der i lengre tid har utlyst en sjette mobillisens i landet. Samtidig overtok VimpelCom 90 % av aksjene i Sotelco, som har GSM-lisens i Kambodsja. 

I februar 2009 fullførte VimpelCom en fusjon med det russiske mobilselskapet Golden Telecom, som var særlig stor i mobilmarkedet i Sibir. Ifølge den svenske avisen *Dagens Industri* er kampen om kunder på det russiske markedet hard og det er vanskelig, for ikke å si umulig å få tildelt mobillisenser uten å betale bestikkelser.

### VimpelCom-saken

I 2012 avslørte mediene «at Vimpelcom hadde betalt rundt 200 millioner kroner til det usbekiske selskapet Takilant, (…). Vimpelcom og svenske TeliaSonera har siden 2012 vært under etterforskning i en rekke land for sine forretninger med Takilant. (…) [I 2015] ble det kjent at Vimpelcom har satt av et milliardbeløp til korrupsjonsbot, og på (…) [5. november 2015] ble sjefen i Vimpelcom frem til i høst (…) pågrepet av Økokrim. (…) Telenor-konsernet har siden midten av 2000-tallet hatt tre representanter i Vimpelcom-styret. (…) Det er ikke grunn til å tro at det er Telenors representanter som har vært drivende krefter bak de suspekte transaksjonene», ifølge lederartikkelen i *Dagens Næringsliv*, 7. november 2015.

«Høsten 2014 ble det kjent at VimpelCom er under internasjonal etterforskning for overføringer på 700 millioner kroner til et gibraltisk postkasseselskap som eies av venninnen til den usbekiske presidentdatteren Gulnara Karimova», skrev NRK. «[I] november 2014 sa (…) Eva Joly at Økokrim burde opprette ei eiga sak mot Telenor-toppane som har hatt sentrale posisjonar i Vimpelcom», ifølge lederartikkelen i Klassekampen, 9. november 2015. I mai 2015 konkluderte Kontroll- og konstitusjonskomiteen på Stortinget «med at det fortsatt var et åpent spørsmål om det hadde foregått korrupsjon». I oktober 2015 ble en tidligere toppsjef i Vimpelcom arrestert, og en norsk tingrett vedtok at arrestasjonen skulle avsluttes. «Baksaas og Aaser (…) ved sine utelatelser å ha ført Stortingets kontrollkomité bak lyset. Noe de begge har erkjent», skreiv Harald Stanghelle. Den anonyme varsleren «VIP Whistleblower» en tok kontakt med næringsministeren i januar 2015, etter allerede å ha varslet Telenor.

Den 18. februar 2016 inngikk VimpelCom forlik med amerikanske og nederlandske myndighter og aksepterte å betale 795 millioner dollar, tilsvarende 6,8 milliarder norske kroner, etter at selskapet innrømmet korrupsjon i perioden 2006–2012.

Beeline Ukraina
---------------

*Beeline Ukraina*, før februar 2007 kjent som Ukrainian RadioSystems (URS), er VimpelComs mobiloperatør i Ukraina, 100 % eid av VimpelCom siden november 2005. Selskapet ble grunnlagt i 1995, og har vært eid av bl.a Motorola og Daewoo. Selskapet hadde i februar 2007 om lag 2,2 millioner kunder. VimpelComs oppkjøp av selskapet for 230 millioner dollar skapte en kontrovers med Telenor.

Beeline Armenia
---------------

VimpelCom kjøpte 16. november 2006 90 % av CJSC ArmenTel 341,9 millioner euro, og overtok gjeld på 40 millioner euro. Resten av selskapet (10 %) eies av staten Armenia. I 2008 tok det nye selskapet navnet Beeline Armenia.

Referanser
----------

1. ↑  «Vimpelcom - Share ownership». Arkivert fra originalen 9. august 2019. Besøkt 09.08.2019.
2. ↑  Reuters-Forbes – «Five facts about new Vimpelcom CEO Nemsic».
3. ↑  VimpelCom Arkivert 28. februar 2009 hos Wayback Machine. - «Fourth Quarter 2008 Financial and Operating Highlights».
4. ↑  VimpelCom Arkivert 1. desember 2010 hos Wayback Machine. - «Resultatrapport 3.kvartal 2008».
5. ↑  VimpelCom Arkivert 4. oktober 2008 hos Wayback Machine. - pressemelding 3. september 2008.
6. ↑  «VimpelCom - Geography». Arkivert fra originalen 2. juli 2008. Besøkt 3. juli 2008.
7. ↑  VimpelCom News – «The New York Times».
8. ↑  Telenor Arkivert 27. mai 2009 hos Wayback Machine. – bakgrunnsside om striden med Alfagruppen i VimpelCom.
9. ↑  VimpelCom Arkivert 2. juli 2008 hos Wayback Machine. – «Company overview».
10. ↑  «Kampen är hård om kunderna på den ryska mobil-marknaden, som är långt ifrån färdigutbyggd. Att få sig licenser tilldelade uppges vara svårt, för att inte säga omöjligt, uten mutor, vilket också anses bidra till Tele 2:s svårigheter i Ryssland.», fra artikkelen «Ryskt hot mot Tele2», side 8, *Dagens Industri* 2. april 2013
11. ↑
12. ↑  Økokrim
13. ↑
14. ↑
15. ↑
16. ↑  Mens to av tre Telenor-topper fra stortingshøringen er ute, blir sistemann forfremmet til Asia-sjef: Forfremmet etter høring
17. ↑  Visjø, Sara Svanemyr, Cecilie Storbråten Gjendem, Sophie Lorch-Falch, Jostein Matre, Camilla Tryggestad (18. februar 2016). «Vimpelcom-forlik i USA». *E24*. Besøkt 30. desember 2016.
18. ↑  Foebrs Magazine[*død lenke*], Bente Bjørndal,«Telenor to fight new Alfa Group lawsuit over Ukraine's WellCom», 24. mai 2005.

Eksterne lenker
---------------

* (en) Offisielt nettsted Rediger på Wikidata

* (en) VimpelCom – kategori av bilder, video eller lyd på Commons Rediger på Wikidata
* VimpelComArkivert 22. juli 2013 hos Wayback Machine. – Investor relations hjemmeside.
* VimpelCom Arkivert 9. september 2021 hos Wayback Machine. – Corporate hjemmeside.
* Cellular News – «MegaFon in talks on buying Uzbekistan's Coscom».